b'\n_START_ARTICLE_\nFlykapringen i Sverige 1972\n_START_PARAGRAPH_\nFlykapringen i Sverige var en flykapring, som ble utf\xc3\xb8rt av tre kroater fredag den 15. september til 16. september 1972. Kapringen var den f\xc3\xb8rste i Sverige, og bidro til at riksdagen vedtok terroristloven 1973._NEWLINE_Det SAS-eide flyet, DC-9:en Gunder Viking, med registeringsnummer LN-RLO og flynummer SK-130, var p\xc3\xa5 vei fra Torslanda, G\xc3\xb6teborg, til Stockholm da tre bev\xc3\xa6pnede kroater, under ledelse av Tomislav Rebrina, med kontakter til Ustasja fem minutter etter start meddelte de fire besetningsmedlemmer og 86 passasjerer at flyet var kapret._NEWLINE_Kaprerne omdirigerte flyet og 17:14 landet flyet p\xc3\xa5 Bulltofta, Malm\xc3\xb6. Passasjerene og besetningen ble holdt som gisler og kaprerne krevde at sju i Sverige fengslede kroater skulle utbyttes mot gislene. De sju fangene var d\xc3\xb8mt for mordet p\xc3\xa5 den jugoslaviske ambassad\xc3\xb8ren Vladimir Rolovic i Sverige den 7. april 1971 og okkupasjonen av Jugoslavias konsulat i G\xc3\xb6teborg, februar 1971. To av fangene, Miro Bare\xc5\xa1i\xc4\x87 og Andjelko Brajkovic, sonet livstidsstraff for mord._NEWLINE_Den svenske regjeringen ga etter for terroristenes krav, og seks av kroatene (den sjuende nektet \xc3\xa5 bli med) ble utvekslet mot noen av passasjerene. I tillegg, fikk terroristene en halv million svenske kroner i kontanter. Flyet, med noen av passasjerene og med terroristene ombord, tok av den 17. september og landet i Madrid, der terroristene ba om politisk asyl. Den svenske regjeringen ba om at de skulle utleveres til Sverige, men den spanske rejeringen nektet \xc3\xa5 innfri kravet. De ble stilt for en spansk domstol. I praksis, fikk en av dem, Miro Bare\xc5\xa1i\xc4\x87, lov til \xc3\xa5 bosette seg i Paraguay, der han arbeidet en stund som livvakt for presidenten. Han flyttet senere til USA, der han levde under et falskt navn inntil han ble arrestert og utlevert til Sverige i 1979.'